LANDSKAPPE – Innibos
Kurator: Johan Myburg
Rondleidings daagliks om 11:00
In plaas van ŉ enkele feeskunstenaar vir die visuele kunste vir die 2018 Innibos Laeveld Nasionale Kunstefees – soos wat die afgelope jare die geval was – kom die Suid-Afrikaanse landskap vanjaar in die kollig. Die uitstalling in die Burgersentrum is gevolglik ŉ groepuitstalling wat fokus op die werk van hedendaagse Suid-Afrikaanse landskapskilders.
Hoewel werk uit verskillende registers getrek is vir dié uitstalling, bly dit ŉ seleksie en wil dit hoegenaamd nie voorgee om verteenwoordigend of omvattend te wees nie. Daar is ŉ magdom kunstenaars wat die landskap op verrassende maniere verken en in uiteenlopende mediums karteer – van video- tot grafiese werk. Nietemin is dit olie en akriel op doek of op bord wat in dié uitstalling aan die orde kom – die “tradisionele” landskapskildery met ander woorde.
As konteks en vertrekpunt word die werk van enkele ouer “meesters van die landskap ingesluit”, maar die fokus van die uitstalling is op hedendaagse kunstenaars wat grotendeels of minstens beduidend in dié genre werk, of enkeles wat met ŉ aweregse aanslag op die landskap kom. Van die kunstenaars wie se werk ingesluit is, is Andries Bezuidenhout, Olaf Bisschoff, Heidi Fourie, Pauline Gutter, Andrew Hamlet, MJ Lourens, Clare Menck, Nhlapo, Nhlanhla, Willem Pretorius, Henk Serfontein en Jaco van Schalkwyk.
Moderne landskap, ŉ onlangse werk van Olaf Bisschoff.
The Sound of Chain Saws IV, een van Pauline Gutter se onlangse landskappe.
ONTMOET DIE INNIBOS 2018 KUNSKURATOR
COLLEN MASWANGANYI – When Paying Tax/Tithes Gets on to my Nerves